
PROFIL DE ŢARĂ
[image: image1.emf]
Denumire oficială: Republica Populară Chineză

Capitala şi principalele oraşe: capitala Beijing, Shanghai, Nanjing, Hong Kong.

Suprafaţă şi diviziuni teritoriale: Suprafaţa: 9.596.960 km², fiind a patra ţară ca mărime pe glob, după Rusia, Canada şi SUA.

Împărţire administrativă: 23 de provincii, 5 regiuni autonome, 4 municipalităţi cu rang echivalent provinciilor (Beijing, Shanghai, Tianjin şi Chongqing) şi 2 Regiuni Speciale Administrative (Hong Kong şi Macao);

Limba oficială: chineza

Ziua naţională: 1 octombrie - ziua proclamării Republicii Populare Chineze în 1949 

Forma de guvernământ: republică, puterea politică este deţinută de Partidul Comunist Chinez; tip de organizare: „socialism cu specific chinezesc” 

Situaţia politică internă: Preşedinte Hu Jintao, Xi Jinping, secretarul general al Partidului Comunist Chinez, Premier Wen Jiabao, Ministrul Afacerilor Externe Yang Jiechi.

Populaţia:

 Numărul de locuitori: 1,343,239,923 – iulie 2011

Structura de vârstă: 0-14 ani: 17,6% (126,634, 384 bărbaţi; 108,463,142 femei)

     15-64 ani: 73,6/% (505,326,577 bărbaţi; 477,953,883 femei)

       65 ani şi peste: 8,9% (56,823,028 bărbaţi; 61,517,001 femei)

Rata de creştere a populaţiei: 0,481%

Rata natalităţii: 12,31 naşteri la 1000 locuitori (2011)

Rata mortalităţii: 7,17 la 1000 locuitori (2011)

Urbanizare: populaţie urbană:: 47% din totalul populaţiei

Etnia majoritară - Han - reprezintă 91,9% din totalul populaţiei, restul procentual fiind reprezentat de 55 de minorităţi naţionale. Chinezii han locuiesc mai ales în partea estică a ţării. Imensitatea teritoriului şi diferenţele topografice îi fac o populaţie neomogenă. Minorităţile naţionale sunt asociate cu următoarele grupări: thailandezi, tibeto-birmani, miao-yao, turci, mongoli, tungu, coreeni, popoarele austroasiatice, iranieni, slavi şi hui, care sunt minorităţi vorbitoare de chineză.
Religii: taoism, budism, islamism, creştinism 

 

China este o ţară dezvoltată cu cea mai mare populaţie din lume, dintre care aproape jumătate sunt femei. Promovarea egalităţii de gen este, în aceste condiţii, de extremă importanţă nu doar pentru dezvoltarea Chinei, ci pentru progresul general al omenirii. 
Politica oficială a Chinei cu privire la drepturile femeilor şi egalitatea de şanse, legislaţia în domeniu vor să reitereze ori de câte ori se inveşte ocazia faptul că, de la instaurarea regimului comunist în această ţară, femeile şi drepturile acestora s-au aflat în atenţia statului, în sensul permanentei îmbunătăţiri a situaţiei acestora. În ultimii ani, în contextul luptei mondializate pentru drepturile omului, în general, pentru drepturile femeilor în particular, China face eforturi suplimentare pentru a demonstra că adoptarea documentelor şi legislaţiei internaţionale în domeniu este urmată de transpunerea în practică a acestora.  
Organizaţiile neguvernamentale interne şi cele la nivel mondial reclamă în continuare încălcarea drepturilor omului/drepturilor femeilor, păstrarea unei legislaţii extrem de controversate – Legea copilului unic -, precum şi continuarea unor practici care ţin de epoci de mult apuse: avortul forţat, infanticidul fetelor, abandonul, discriminarea şcolară a fetelor etc., inegalitatea veniturilor, mai ales în mediul rural.  
De altfel, chiar oficialii chinezi recunosc existenţa în continuare a unor discrepanţe: durata primirii educaţiei şcolare a femeilor din satele din regiunile centrale şi vestice ale ţării este cu 0,8 ani mai scurt decât femeile din regiunile estice. Diferenţa dintre veniturile obţinute în muncă de către femei şi bărbaţi este relativ mare. Veniturile anuale medii ale femeilor angajate din mediul urban şi cel rural reprezintă 67,3 respectiv 56% din veniturile bărbaţilor. Mai există unele piedici în procesul implicării femeilor în decizii şi administrare. De pildă, numărul femeilor care ocupă posturi de conducere este numai jumătate din cel al bărbaţilor. Femeile îşi asumă mai multe treburi casnice. Procentul bărbaţilor şi femeilor care consideră că "bărbaţii trebuie să joace rolul principal pe scena socială, iar femeile trebuie să aibă sarcină principală în familie", a crescut cu 7,7 respectiv 4,4% faţă de anul 2000
.
PUNCTUL DE VEDERE AL OFICIALITĂŢILOR CHINEZE CU PRIVIRE LA DREPTURILE FEMEII ŞI EGALITATEA DE GEN

Potrivit Biroului de informare al Consililui afacerilor statului al Republicii Populare Chineze
, în vechea Chină femeia a deţinut din totdeauna o poziţie inferioară în raport cu aceea a bărbatului, în viaţa economică, politică, culturală, socială şi familială. Privată de drepturi politice, dependentă din punct de vedere economic, nu avea drept de proprietate sau de succesiune asupra bunurilor familiale; femeia era supusă în totalitate  tatălui şi, ulterior, soţului, sau fiului, în cazul morţii soţului. În egală măsură era privată de dreptul la educaţie şi de posibilitatea participării la orice activitate socială. Matrimonial nu avea nici o libertate, trebuind să accepte decizia părinţilor (tatălui), în ceea ce priveşte căsătoria. Persecutată spiritual, era victimă a poligamiei şi prostituţiei legalizate.  Intrarea succesivă sub controlul puterilor occidentale, după „războiului opiului” a accentuat statutul inferior al femeii în China. Doar politica Partidului Comunist a scos femeia chineză din această stare de sclavie: sub conducerea sa, femeile au fost organizate şi mobilizate, constituind corpul principal al muncitorilor şi ţăranilor.

Politica de stat a Chinei populare, de la înfiinţarea statului comunist chinez, în 1949,  a fost  bazată pe recunoaşterea şi promovarea egalităţii între bărbaţi şi femei, mai cu seamă prin legislaţia anilor ’70.
În ultimii ani, guvernul chinez a făcut din echitate şi justiţie – aici incluzându-se şi egalitatea de gen – un punct central al politicii pentru consolidarea unei societăţi socialiste armonioase; au fost luate măsuri economice, legale, administrative pentru a asigura egalitatea femeii şi bărbatului în toate domeniile vieţii politice, economice, culturale, sociale, ale vieţii de familie. 

Declaraţia de la Beijing şi Platforma de Acţiune adoptate la a patra Conferinţă internaţională a Naţiunilor Unite, desfăşurată la Beijing, în 1995, au avut o mare influenţă asupra promovării egalităţii de gen în China. 

Mecanisme de stat pentru promovarea egalităţii de gen şi dezvoltarea femeii

China contemporană şi-a construit un sistem legal complex pentru promovarea drepturilor  şi intereselor femeii şi promovarea egalităţii de gen, pe baza Constituţiei Republicii Populare Chineze, a Legii pentru protejarea drepturilor şi intereselor femeii, completate de un corpus de legi şi reglementări. În Constituţie, la art. 48 se prevede că: în Republica Populară Chineză femeile şi bărbaţii se bucură de drepturi egale în toate sferele vieţii politice, economice, culturale, sociale şi în viaţa de familie. Statul protejează interesele femeii, aplică principiul plăţii egale la muncă egală pentru bărbaţi şi femei. 
Dezvoltarea femeii este inclusă în planurile generale de dezvoltare economică şi socială. Organismul de coordonare a politicilor în domeniu este Comitetul naţional de lucru pentru femei şi copii, este condus de vicepreşedintele Consiliului de Stat şi este format din 33 de reprezentanţi (miniştri, reprezentanţi ai Consiliului de Stat şi ai organizaţiilor neguvernamentale).

Cadrul pentru dezvoltarea femeii din China este un program naţional de acţiune pentru implementarea direcţiilor cuprinse în Platforma de acţiune adoptată la Beijing şi aduce egalitatea de gen dezvoltarea femeilor pe o treaptă superioară. 

Cadrul pus în aplicare în 2001, pentru o perioadă de 10 ani, pentru acordarea cu Obiectivele de dezvoltare al mileniului ale Naţiunilor Unite, cuprinde 34 obiective majore şi 100 de politici şi măsuri în şase domenii de acţiune: femeile şi economia; participarea femeilor la luarea deciziilor şi în activitatea administrativă; femeile şi educaţia; femeile şi sănătatea; femeile şi legea; femeile şi mediul. 
Guvernul chinez acordă o mare importanţă roului ONG-urilor în ceea ce priveşte problema drepturilor femeilor şi a egalităţii de gen. All-China Women’s Federation este cea mai importantă organizaţie nonguvernamentală, a cărei activitate este dedicată promovării drepturilor femeii şi egalităţii de gen în China, cuprinde federaţiile şi organizaţiile de femei de la diferite niveluri şi  joacă un rol esenţial în motivarea femeilor pentru participarea la construcţia şi dezvoltarea economică a ţării, pentru a lua parte la managementul democratic şi supravegherea activităţilor sociale etc. 

Guvernul chinez cooperează cu Naţiunile Unite şi alte organizaţii internaţionale, cu alte guverne şi cu organizaţiile de femei din întreaga lume pentru susţinerea drepturilor acestora şi a egalităţii de gen. 
În anul 2004 China a adoptat Cel de al cincelea şi al şaselea Raport cu privire la implementarea Convenţiei Naţiunilor Unite pentru eliminarea oricărei forme de discriminare împotriva femeilor; în 2005 a adoptat  Raportul pentru implementarea  de către Republica Populară Chineză a Platformei de Acţiune de la Beijing (1995). 

Femeile şi economia
Încurajarea angajării femeilor

În ultimii ani, guvernul chinez a formulat şi sprijinit politici de încurajarea a femeilor în a-şi deschide propria afacere şi le-a acordat tratament preferenţial în ceea ce priveşte acordarea subvenţiilor pentru educarea forţei de muncă, reduceri sau scutiri de taxe. 
În acelaşi timp, administraţia de la diferite niveluri a adoptat măsuri care să favorizeze dezvoltarea economică a femeilor, printre care crearea de locuri de muncă în domeniul public, deschiderea de centre pentru angajare, sponsorizarea cursurilor pentru dezvoltarea activităţilor de recrutare şi pentru diferite cursuri vocaţionale, monitorizarea discriminării de gen în serviciile publice, sprijinirea femeilor pentru găsirea unui loc de muncă.  
Potrivit statisticilor publicate de Organizaţia Internaţională a Muncii, 71,1% dintre femeile cu vârste între 18 şi 64 de ani erau anagajate (60,8% în mediul urban, 82% în mediul rural). 

 

Îmbunătăţirea structurii ocupării forţei de muncă în rândul femeilor. 

În ultimele decenii, industria terţiară a devenit principalul ofertant de joburi pentru femei; un număr din ce în ce mai mare de femei intră în industria computerelor, comunicaţiilor, finanţelor şi asigurărilor sau în industria high-tech. 

Procentul  femeilor proprietare de întreprinderi mici sau medii este de circa 20% din totalul naţional al numărului de anterprenori.
La sfârşitul anului 2004, femeile reprezentau 43.5% din numărul profesioniştilor şi tehnicienilor din întreprinderile şi instituţiile de stat. 

Consolidarea securităţii sociale a femeilor din mediul urban.
În ultimele decenii, guvernul a construit un sistem de securitate socială, în care care pensiile sociale, asigurările de şomaj, asigurările medicale, asigurările maternale sunt punctele principale. Schema pentru asigurările de maternitate în întreprinderile de stat, .promulgată în 1994 a pus asigurările de maternitate în cadrul general al planificării sociale. 
De la sfârşitul anului 2004, practica planificării sociale a fost introdusă în 28 de provincii, regiuni autonome şi municipalităţi. 

În 1999 au intrat în vigoare Reglementările pentru standardul minim de viaţă pentru zona urbană; din anul 2004, 22.05 milioane de rezidenţi urbani, inclusiv femei, au primit minimum de venit pentru subzistenţă. 

Creşterea rolului femeilor în economia rurală.

China este o ţară eminamente agrară în care femeile reprezintă mai mult de 60% din forţa de muncă rurală. Legea pentru contractele pe terenurile rurale din 2003 prevede faptul că bărbaţii şi femeile se bucură de drepturi egale în ceea ce priveşte contractarea terenurilor agricole. Guvernul şi organizaţiile de femei au depus eforturi pentru a încuraja femeile din mediul rural să dobândească cunoştinţele şi abilităţile necesare pentru munca modernă în mediul rural. 
Pe de altă parte, guvernul ia măsuri pentru a proteja drepturile femeilor din mediul rural de a lucra în mediul urban, prin reducerea graduală a reglementărilor restrictive, respectiv prin rezolvarea problemei salariilor, plata egală pentru securitatea socială, măsuri pentru şcolarizarea copiilor etc.
Femeile şi eradicarea sărăciei
Eliminarea sărăciei este unul dintre ţelurile majore ale guvernului chinez. Prin implementarea programelor de reducere a sărăciei, s-a reuşit reducerea numărului săracilor – dintre care majoritate erau femei (53,9 mil) -  de la 80 milioane în 1994 la 26.1 milioane în 2004. 

Au fost formulate politici preferenţiale pentru eliminarea sărăciei în rândul femeilor,  în centru aflându-se Cadrul pentru dezvoltarea femeii în China . Prin aceasta este limpede că guvernul încearcă motivarea femeilor din zonele afectate de sărăcie în a se angaja în producţia de uz casnic, în economia casnică, în a învăţa diferite abilităţi practice. 
Din anul 2001, guvernul chinez a făcut din indicatorul de gen o componentă importantă a monitorizării muncii în zona rurală. Doar în 2004, 12,2 miliarde de yuani au fost alocaţi pentru implementarea proiectelor de reducere a sărăciei. 
Participarea femeilor la luarea deciziei politice şi administrative

Constituţia chineză stipulează ca principiu fundamental egalitatea bărbaţilor şi femeilor în ceea ce priveşte drepturile politice. Obiectivele specifice ale participării femeii în activitatea decizională sunt definite în Legea pentru protejarea drepturilor şi intereselor femeii şi  Cadrul pentru dezvoltarea femeii în China. 
Legea electorală pentru Congresul Naţional al Poporului şi pentru congresele locale ale poporului, din 1995, prevede că deputaţii în Congresul Naţional şi congresele locale la toate nivelurile trebuie să includă un număr potrivit de femei, iar proporţia trebuie să crească constant. În ultimele decenii, femeile au dovedit un adevărat entuziasm în participarea la alegeri şi exercitarea drepturilor lor democratice.  Procentul femeilor în variatele congrese la diferite niveluri a ajuns la circa 20%. 
Numărul femeilor înscrise în PCC era, în 2004, de 12.965 milioane.
În prezent, China are o femeie vicepreşedinte şi o femeie consilier de stat în Consiliul de Stat, 25 de femei deţin funcţii la nivel ministerial, în cadrul Curţii Supreme a Poporului, Procuraturii, Consiliului de Stat. Procentul funcţionarilor civili femei era în 2003 de 27.8%. 
În Constituţia Chinei se prevede că femeile şi bărbaţii se bucură de aceleaşi drepturi politice. Cele două categorii de cetăţeni au dreptul egal de a alege şi de a fi ales,  de a participa pe picior de egalitate la administrarea treburilor statului şi de a îndeplini funcţii publice. Dintre deputaţii participanţi la cea de-a 10-a Adunare Naţională a Reprezentanţilor Poporului ( ANRP ), numărul reprezentanţilor femei a fost de 604 de persoane, reprezentând 20,2% din total, dintre care numărul membrilor femei ai Comitetului Permanent al forului legislativ a fost de 21 persoane, cu o pondere de 13,2% din numărul total al membrilor Comitetului Permanent. Dintre membrii celei de-a 10-a legislaturi a Conferinţei Consultative Politice Populare ( CCPP ), 373  au fost femei, având o pondere de 16,7% din total. Dintre aceştia, numărul femeilor membre ale Comitetului Naţional al forului consultativ a fost de 35, cu o pondere de 11,7% din total. În 2003, 7 femei au îndeplinit funcţii de conducere a statului. Ele au fost vicepremierul Wu Yi, vicepreşedinţii Comitetului Permanent al forului legislativ suprem, He Lulin, Gu Xiulian şi Wuyunqimuge, consilierul de stat Chen Zhili, vicepreşedinţii Comitetului Naţional al forului consultativ suprem Liu Yandong şi Hao Jianxiu. În cele 28 de departamente guvernamentale din cadrul Consiliului de Stat există un ministru femeie şi 15 miniştri adjuncţi femei. În componenţa organelor administrative şi de partid de la nivelurile provincial, districtual şi judeţean din întreaga ţară, există un număr de 5056 de femei care îndeplinesc funcţii de conducere.

Femeile şi educaţia

Potrivit Constituţiei, Legii educaţiei, Legii educaţiei obligatorii, Legii educaţiei vocaţionale, femeile şi bărbaţii au drepturi egale la învăţământ.  Sumele cheltuite de stat pentru învăţământ sunt din ce în ce mai mari.
În 2009, 49,2% dintre elevii din învăţământul terţiar erau femei, 48,6% dintre absolvenţi erau femei, 34,7% dintre studenţi erau femei.

Sub o politică denumită "Două scutiri şi o indemnizaţie," guvernul oferă subvenţii, astfel încât studenţii proveniţi din familii cu dificultăţi financiare din zonele rurale, în special din China centrală şi de vest, sunt scutiţi de plata taxelor pentru manuale, dar  şi de alte taxe. Au fost formulate şi susţinute politici pentru educaţia fetelor din zonele rurale sărace ale Chinei, dar şi pentru educaţia copiilor migranţi (incluzând aici şi fetele). În anul 2004, numărul studentelor era de circa 45.7% din totalul studenţilor, iar femeile învăţătoare/profesoare era de peste 45%.
Femeile şi sănătatea
Guvernul chinez a prezentat recent, în premieră, “Cartea Albă” a serviciilor medico-sanitare din China. În document se afirmă că nivelul sănătăţii locuitorilor situează China pe un loc fruntaş în rândul ţărilor în curs de dezvoltare. De asemenea, China a realizat progrese îmbucurătoare în cadrul reformei sistemului medical. “Speranţa de viaţa a locuitorilor din China a fost de 74,8 ani în 2010. În 2011, mortalitatea femeilor însărcinate şi a lehuzelor a scăzut la 26,1 la suta de mii, mortalitatea infantilă a scăzut la 12,1 la mie, iar cea a copiilor sub cinci ani la 15,6 la mie. Aceşti indici importanţi confirmă un loc fruntaş în rândul ţărilor în curs de dezvoltare. Faptul reflectă nu doar creşterea puterii complexe a statului, dar şi dezvoltarea condiţiilor medico-sanitare din ţara noastră”
.
Prima femeie din China  în spaţiu
Naveta chineză Shenzhou-9, la bordul căreia se află prima femeie astronaut a Chinei, se întoarce înapoi pe Pământ, după terminarea misiunii de 13 zile în spaţiu, scrie BBC.
Cei trei astronauţi care se află la bord au făcut o serie de experimente care erau pe agenda misiunii şi au conectat manual naveta de un modul de pe orbită care serveşte drept laborator.

Liu Yang, membru al echipajului, a ajuns pe primele pagini ale ziarelor din toată lumea ca prima femeie din China care ajunge în spaţiu.

În vârstă de 33 de ani, Yang este maior în cadrul forţelor aeriene ale Chinei şi a apărut în documentare în ţara sa.

Selecţia ei pentru această misiune a fost făcută pe ultima sută de metri. O altă chinezoaică, Wang Yaping, ar fi putut fi selecţionată pentru această misiune.

Echipajul de pe Shenzhou-9 a reuşit să conecteze manual naveta de modului Tiangong-1 printr-o procedură delicată care a fost perfecţionată de astronauţii americani şi sovietici în anii '60.

Cele mai bogate femei din lume sunt din China
Mai mult de jumătate dintre femeile care şi-au câştigat singure averea sunt din China, explicaţia fiind, potrivit specialiştilor, politicile lui Mao şi costul redus al îngrijirii copiilor.

Potrivit Hurun List of Self-Made Women Billionaires, cele mai bogate trei femei din lume sunt femei de afaceri din China. Mai mult, printre primele 20 se afla 11 femei din China, informeaza CNN.
Zhang Yin de 53 de ani, conduce o companie de reciclare a hârtiei şi se află pe primul loc în top cu o avere estimată la 5,6 miliarde de dolari. Ea este urmată de Wu Yajun, de 46 de ani, care are 4,1 miliarde de dolari, şi Chen Lihua, de 69 de ani, care a adunat 4 miliarde de dolari.
Femeile din China conduc şi alte clasamente, studiile arătând că ele sunt cele mai ambiţioase. Astfel, 76% din ele aspiră la funcţii de top spre deosebire de doar 52% din americance.
PUNCTUL DE VEDERE AL ACTIVIŞTILOR PENTRU DREPTURILE FEMEILOR
, AL REPREZENTANŢILOR DIFERITELOR ORGANIZAŢII INTERNAŢIONALE ŞI AL CERCETĂTORILOR DOMENIULUI
Educaţia
După boom-ul adus de campaniile de alfabetizare ale PCC, s-a constatat o descreştere a ratei de şcolarizare a femeilor. 
Conforma statisticilor Băncii Mondiale, rata de alfabetizare în China era, în anul 2010 de 99%
, circa 91% fiind  femei. 
Angajarea femeilor
Inegalitatea de gen din interiorul familiei chineze se extinde şi în exteriorul acesteia, la locul de muncă, în pofida faptului că statul chinez a ratificat Convenţiile internaţionale pentru Remunerare Egală (1951), pentru Discriminare(1958) şi are implementate legi şi reglementări specifice care interzic discriminarea în ceea ce priveşte recrutarea, remunerarea, beneficiile sociale etc.
Dreptul femeilor la muncă este una dintre problemele importante ale Chinei actuale. Odată cu criza economică, acestea au fost din ce în ce mai mult supuse presiunii la locul de muncă, începând de la vârsta de pensionare, la discriminarea femeilor însărcinate, egalitatea salariilor femeilor cu cele ale bărbaţilor. În anul 1990, salariul mediu al unei femei angajate din mediul urban era 77% din salariul unui bărbat; în 2010 procentul era de 71%. Una dintre explicaţii este aceea că femeile lucrează în servicii şi cu salarii mici, în timp ce bărbaţii lucrează  în sectoare mult mai bine plătite, cu funcţii mai bine remunerate. 

Munca în mediul rural ridică şi mai multe probleme pentru femei, decât cea din mediul urban. Femeile au din ce în ce mai puţină putere de decizie în gospodările şi în comunitate
, în continuare nu au acces la pamântul familiei după căsătorie, pentru că sunt incluse în satului soţului; dar, în cazul divorţului nu poate reclama o parte din pământului soţului. Prin urmare, femeile rămân fără pământ, mai ales după divorţ. 
Îngrijirea sănătăţii

În cultura chineză tradiţională femeile nu au prioritate în ceea ce priveşte îngrijirea sănătăţii. După „Revoluţia culturală” (1966-1976) autorităţile au început o campanie de protejare a sănătăţii femeilor; ulterior au intrat în vigoare mai multe legi pentru protejarea sănătăţii femeii, inclusiv Legea pentru protejarea mamelor şi copiilor. 

Discriminarea de gen a condus la dispariţia a milioane de femei în China. Amartya Sen, câştigător al Premiului Nobel pentru economie arată că peste 100 milioane de femei dispar la nivel global, dintre care 50 milioane sunt din China
, ceea ce se datorează: politicii un singur copil, avorturilor selective, infanticidului femeilor, avortului fetuşilor femei, nutriţia inadecvată pentru femei, abandonul copiilor.

Femeile în politică
Nu doar în sectorul economic, ci şi în viaţa politică concurenţa, mai ales pentru femei, este acerbă, iar numărul femeilor este limitat, iar aceasta se datorează nu doar sistemului politic în sine, ci şi tradiţiei. Pentru că liderii nu sunt selecţionaţi, ci numiţi, în momentul numirii începe să funcţioneze tradiţia, care spune clar că femeia este net inferioară bărbatului. China este o ţară care nu se deschide politic, deci a face politică este extrem de dificil pentru mai ales pentru femei. Sistemul nu este, de fapt, deschis nimănui, fie el bărbat sau femeie. Organizaţiile nonguvernamentale susţin că, în momentul în care se va trece de la numire la alegere, atunci lucrurile se vor schimba fundamental.
Potrivit statisticilor internaţionale, în China doar 21,3% dintre funcţiile parlamentare sunt deţinute de femei, fiind astfel pe locul 50 din 187 de state monitorizate
. În anul 2003, în administraţia centrală erau 21 de femei în poziţii de conducere; dintre acestea, 7 erau lideri ai Partidului Comunist, celelalte miniştri sau vicepriminiştri. 
Planificarea familială/Legea copilului unic
Căsătoria 

Situaţia căsătoriilor abuzive pare a fi fost rezolvată oficial prin Legea asupra căsătoriei, cu modificările ulterioare, prin care se interzice concubinajul şi mariajele aranjate; în art. 2 se prevede că „ legea apără drepturile femeii şi copilului. Se practică planificarea familială”.  Art. 3 interzice concubinajul, poligamia şi bigamia, cumpărarea mireselor.  Cumpărarea fetelor continuă însă să se practice în mediul rural; în mediul urban s-a transformat în daruri către mireasă şi familia acesteia. Cu toate acestea, în fapt, poligamia (aşa numita „a doua nevastă”), a cunoscut o recrudescenţă în ultimii ani (mai ales în satele din sudul Chinei), ceea ce conduce la numeroase probleme sociale şi legale.

Legea copilului unic
Până la sfârşitul monarhiei în China (1912), una din modalităţile prin care era evaluat un oficial era verificarea creşterii populaţiei din districtul său. Până în anii 1950, avortul şi contracepţia erau interzise. Chiar şi în anii 1960, sub regimul lui Mao Zedong, încercările de a introduce controlul asupra naşterilor au fost respinse, de vreme ce oamenii erau consideraţi în primul rând producători – creatorii unei naţiuni puternice şi numeroase – şi abia în al doilea rând consumatori.

Această atitudine seculară cu privire la creşterea populaţiei a dus la o explozie demografică necontrolată, care a început să solicite resursele ţării. Renunţarea la această politică şi schimbarea acestor obiceiuri fundamentale a devenit inevitabilă. În 1979, Politica Copilului Unic – prin care cuplurile aveau voie să aibă un singur copil – a devenit obligatorie şi a fost strict impusă.    Legea “copilului unic” se aplică pentru 36% din populaţia ţării (din centrele urbane), 53% din populaţia rurală are dreptul la cel mult doi copii, dacă primul născut este o fată, iar 11% (minorităţi naţionale) pot avea oricâţi copii. Dacă părinţii trec fraudulos dintr-o categorie în alta, ei devin pasibili de o amendă echivalentă cu salariul mediu anual din China
.
Inițial, politica copilului unic (PCU) părea o inițiativă justificată în condițiile în care creșterea populației din statul asiatic ieșise de sub control, iar familiile nu aveau bani să-și întrețină copiii – chinezii s-au înmulțit cu 75% în perioada 1949-1976; venitul pe cap de locuitor era de circa 300 de yuani (puțin peste 48 de dolari), ceea ce îngreuna viața familiilor cu mai mulți copii. Trei decenii mai târziu, China a anunțat o victorie în urma aplicării acestei politici. Economia țării a înflorit, iar despre populația ei de 1,34 de miliarde de locuitori se spune că ar fi cu 15% mai puțin numeroasă decât ar fi fost altfel. Lipsesc din ea cele 250 de milioane de chinezi care nu s-au născut din cauza aplicării politicii copilului unic. Până în 2004, când a fost interzis avortul selectiv, milioane de fete au fost avortate pentru a satisface preferința tradițională a chinezilor față de băieți. Rezultatul acestei practici: astăzi există cu 32 de milioane mai mulți bărbați decât femei aflați la vârsta căsătoriei.

Efecte demografice

Experţii demografici se tem că aceste preferinţe vor cauza o distorsionare demografică – un număr mare de bărbaţi şi prea puţine femei şi copii. În timp, acest lucru va diminua populaţia Chinei. Ridicarea restricţiilor cu privire la numărul de naşteri şi creşterea sprijinului pentru părinţi trebuie reexaminate în politica vieţii de familie din China.
 În opoziţie cu restul lumii, societatea chineză se masculinizează din ce în ce mai mult în ultimii ani: în 2005 la 122 de bărbaţi erau 100 femei
. Pentru anul 2012 potrivit unui raport al Oficiului de Stat pentru populaţie şi planificarea familială, vor fi cu peste 30 milioane mai mulţi bărbaţi decât femei
.

În iulie 2012, Parlamentul European a adoptat o rezoluție care condamnă în termeni aspri avorturile și sterilizările forțate practicate de China în politica sa antinatalistă, „o familie, un copil”. Rezoluția face referire și la cazul mediatizat al lui Feng Jianmei, din provincia Shaanxi, obligată să avorteze la șapte luni de sarcină.

Mai exact, Rezoluția 2012/2712 (RSP) arată că, în condițiile în care Uniunea Europeană a furnizat și încă furnizează fonduri pentru organizațiile implicate în planificarea familială din China, „Comisia Europeană trebuie să asigure că finanțarea acestor proiecte nu încalcă” angajamentul Parlamentului European împotriva controlului forțat al populației
.
Gravitatea situaţiei a atras atenţia sociologilor şi a Partidului Comunist Chinez (PCC) în rândul căruia se discută abrogarea Legii “copilului unic”   “La mijlocul acestui secol, China va avea cea mai vârstnică populaţie din lume, mai bătrână decât cea din statele occidentale de azi“, crede profesorul Baochang Gu de la Universitatea Renmin. “China este ţara unde populaţia îmbătrâneşte cel mai repede“, este de părere şi Wang Guanzhou, de la Academia de Ştiinţe Sociale. Potrivit publicaţiei Le Figaro, Baochang şi Wang sunt consideraţi “autorităţi” în probleme demografice în China, iar instituţiile pe care le reprezintă se numără între primele universităţi chineze.

    
După valul de reacţii internaţionale care au solicitat renunţarea la politica unicului copil în China, autorităţile chineze au anunţat că ar putea renunţa la politica ce interzice familiilor să aibă mai mult de un copil. Potrivit fostului şef al Comisiei Populare Naţionale şi Planificare Familială, Zhang Weiqing, statul ar putea permite cuplurilor să aibă doi copii, chiar şi atunci când părinţii nu sunt, la rândul lor, copii unici.
Asociaţiile internaţionale pentru drepturile femeilor consideră, însă, că guvernul comunist chinez intenţionează să controleze chiar şi mai strict ca până acum numărul de copii pe care îi poate avea o familie. Mai mult decât atât, renunţarea la politica unicului copil nu va însemna automat încetarea avorturilor forţate. În condiţiile în care guvernul este dispus să nu tolereze naşterea a 400 de milioane de copii, aceasta însemnă că guvernul va avea, în continuare, puterea să decidă în locul părinţilor câţi copii au voie să se nască. 

 Declaraţiile guvernului nu includ şi oprirea genocidului asupra fetelor. În familiile în care primul născut este fată, cel mai probabil părinţii vor decide să avorteze a doua fată. Numărul avorturilor a fost cel mai mare în 1983 când Ministerul Sănătăţii a înregistrat 14 de milioane de cazuri. Din anul 2000 numărul avorturilor înregistrate s-a menţinut la aproximativ 7 milioane pe an, cu un vârf în 2008, de 9,17 milioane de avorturi. Dar în realitate, numerele sunt mult mai mari, susţin activiştii.

Fete dispărute şi “ramuri familiale sărace”
Politica chineză a unui singur copil are consecinţe demografice şi sociale serioase.  Datorită unei preferinţe tradiţionale pentru băieţi, politica unui singur copil a dus la un fel de "genocid" al sexului feminin. Acest fapt poate fi dedus din proporţiile deformate referitoare la structura populaţiei pe sexe in China.

Guvernul chinez susţine că raportul de sex-naşteri este usor peste 118 (rezultatele recensământului din 2010), deşi unii cercetători chinezi au afirmat că acest raport este de 121-122, declară cercetătorii domeniului; rapoartele de sex-naşteri pentru restul lumii (excluzând Oceania) variază de la 103,1 (Europa) la 99,3 (Africa).
Există cel putin 90 de milioane de femei dispărute in Asia şi peste 10% tineri adulţi din aceste naţiuni vor fi presaţi pentru a forma propriile lor familii tradiţionale. Pentru fiecare fiică eliminată din populaţie, un fiu va deveni ‘surplusul’ sau o ‘ramură goală’ în arborele genealogic. Estimările cercetătorilor sunt că până în anul 2020, ‘ramurile goale’ ale tinerilor adulţi (cu vârste între 15 si 34 de ani) vor număra aproximativ 23-25 milioane doar în China, care reprezintă 13% din această populaţie de tineri adulţi de sex masculin.

Este posibil ca tinerii necăsătoriţi să se implice mai mult în comportamente antisociale decât tinerii căsătoriţi. Deoarece populaţia de bărbaţi necăsătoriţi creşte, China se va confrunta cu o creştere în crime, crime violente, crime împotriva femeilor, vicii, abuz de substanţe şi formarea de bande criminale
.
China: Femeile necăsătorite până la 30 de ani, etichetate ca “femei rest”
23 februarie 2013

Guvernul de la Beijing le-a supărat pe femeile tinere din China, etichetându-le drept “femei rest” pe cele care nu se căsătoresc până la vârsta de 30 de ani, scrie Daily Mail.
Executivul comunist chinez a cerut Federaţiei femeilor din China să folosească acest termen depreciativ în mai multe articole dure despre numărul tot mai mare de femei educate, cu o profesie, urbane şi singure cu vârsta cuprinsă între 27 şi 30 de ani şi care au “eşuat” în găsirea unui soţ, acum fiind considerate “indezirabile”.

“Fetele frumoase nu au nevoie de prea multă educaţie pentru a se căsători cu cineva dintr-o familie bogată şi puternică. Însă fetele cu o înfăţişare medie sau urâtă vor avea dificultăţi”, se scrie într-un articol intitulat “Femeile rest nu merită compasiunea noastră”.

Termenul depreciativ a fost ales de media de stat şi s-a încetăţenit, stârnit nemulţumirea a milioane de tinere ambiţioase şi educate care susţin că au fost aruncate la fier vechi şi care, în plus, se plâng de slaba calitate a peţitorilor.

China, o ţară conservatoare, trece prin transformări rapide, tot mai multe femei evitând tradiţia de a se căsători şi de a-şi întemeia o familie de tinere.

Însă guvernul vrea să le determine să se căsătorească tinere pentru a contracara creşterea dezechilibrului între sexe în rândul populaţiei de 1,3 miliarde de persoane.

Avorturile selective determinate de politica unui singur copil conduc la naşterea mai multor persoane de sex masculin decât de sex feminin – 118 băieţi la 100 de fete.

Guvernul este de asemenea îngrijorat că numărul mare de bărbaţi necăsătoriţi ar putea conduce la tulburări sociale.

De la introducerea politicii unui singur copil în 1979, s-a ajuns în prezent la situaţia în care există cu 20 de milioane mai mulţi bărbaţi decât femei sub vârsta de 30 de ani. Iar statisticile arată că aproximativ o femeie din cinci cu vârsta între 25 şi 29 de ani este necăsătorită.

Tinerele din China cer guvernului să interzică termenul de “femeie rest”.

Federaţia femeilor din China a renunţat recent la această etichetă, folosind-o pe cea de “fete bătrâne”, însă expresia “femeie rest” rămâne în continuare extrem de folosită în alte părţi
.

